ARA: Itemmu bi tbissima "s-sena skolastika tal-COVID" fit-toroq tal-Ħamrun
Imtella' Ġunju 27, 2020 - Aġġornata 27 Ta' Ġunju, 2020 10:01am Għalliema u studenti tal-iskola Ħamrun SS Primary temmew is-sena skolastika fit-toroq tal-lokalità fejn wara aktar minn 100 ġurnata reġgħu raw lil xulxin u sellmu lil xulxin. L-Assistent Kap tal-Iskola, Janice Darmanin qalet lil tvm.com.mt li matul iż-żmien sakemm damet magħluqa l-iskola, kulħadd ħadem bħalha tim wieħed bejn edukaturi, studenti u genituri jew kustodji. Żiedet tgħid li din ma kinitx faċli imma l-kollaborazzjoni tant kienet tajba li jistgħu jgħidu li dan kien żmien ta'suċċess għal kulħadd... iżda ħassew ħafna n-nuqqas li jaraw lil xulxin wiċċ imb' wiċċ, speċjalment fi skola fejn dejjem kellhom għaqda kbira bejn kulħadd. B'hekk ħassew li kellhom jagħmlu xi ħaġa biex qabel ma jieqfu għall-vaganzi tas-sajf, jaraw kif jagħmlu biex jagħmlu sorpriża u jżuruhom mingħajr ma jingħaqdu fi grupp kbir biex tinżamm id-distanza socjali. B'hekk ilbieraħ organizzaw carcade fit-toroq tal-Ħamrun. Bil-karozzi kollha armati klassi klassi u ddekorati bdew iduru mat-toroq tal-Ħamrun ipaqpqu u joħolqu atmosfera sabiħa u pożittiva. Ingħaqad magħhom ukoll il-Prinċipal tal-Kulleġġ San Gorg Preca. It-tfal kull ma kienu jafu kien li kellhom joħorġu fuq il-bankina jistennew sorpriża tgħaddi minn ħdejhom. Kif indunaw li se jaraw lill-edukaturi kien hemm emozzjonijiet kbar. L-Assistent Kap temmet tgħid li kien tassew mument sabiħ meta kollha setgħu 'jaraw' lil xulxin imqar għal ftit minuti biex jagħlqu flimkien din is-sena skolastika li żgur se tibqa' minsuġa fil-memorja tagħhom għal dejjem.